En 28-årig afrikansk kvinde blev natten til onsdag udsat for et røveri og misbrugt seksuelt på et bordel på Holstebrovej i Viborg.

Kvinden har forklaret politiet, at hun omkring klokken 3.30 vågnede ved, at der blev banket på døren.

Da hun åbnede, blev hun mødt af tre bevæbnede mænd, som tvang hende til at udlevere kontanter, mobiltelefoner og et hævekort. Den ene af mændene tvang hende også til oralsex.

Den 28-årige har over for politiet beskrevet to af mændene som arabiske af udseende, mens den tredje beskrives som somalisk af udseende. De to førstnævnte var bevæbnede med pistoler, mens den tredje havde en stor kniv.

Midt- og Vestjyllands Politi fik anmeldelsen klokken 3.36, og vagtchef Jens Claumarch understreger, at politiet gerne hører fra eventuelle vidner.

- Det kan for eksempel være, hvis nogen har bemærket en bil i området. Måske har gerningsmændene parkeret på en sidevej i nærheden, siger vagtchefen.

Politiet kan kontaktes på telefon 1-1-4.